التورة الصناعية

الثورة الصناعية هي واحد المرحلة ملي بداو الناس كيعوضو الخدمة باليدين بالماكينات. فالقرن 18، عرفات اوروپا الغربية واحد النوضة علمية كبيرة، وولات الابحات والتجارب كتدخل فجميع الميادين العلمية، وهاد الشي جاب اختراعات واكتشافات مهمة بزاف، لي كانت السبب الرئيسي فبداية الثورة الصناعية فالقرن 19، بحال الصناعات الكيماوية الجديدة، وصناعة الحديد، وكتر استعمال الطاقة البخارية والمائية، وتطور الالات ديال الانتاج، وبان نظام ديال المصانع الميكانيكية. هاد التورة جابت معاها تحولات كبيرة، من بينها بلي عدد السكان تزاد بشكل ماكانش من قبل، وتاترات الحياة الاقتصادية والاجتماعية والسياسية، ماشي غير ف ؤروپا ولكن حتى فبلايص خرا. الصناعة ديال التوب (النسيج) كانت هي اللولة اللي دارت تورة فالطريقة ديال الانتاج، وكان فيها اكبر عدد ديال العمال وراس المال، يعني كانت هي اللي مسطيرة. بداية التورة الصناعية كانت فبريطانيا، حيت بزاف ديال الاختراعات والتقنيات خرجو من تما. وبسباب التجارة والاستعمار، ولات بريطانيا فوسط القرن 18 هي سيدة العالم فالتجارة، وكانت عندها مستعمرات ف كندا و امريكا الشمالية، الكاريبي، و الهند، خصوصا منطقة البنغال لي كانت معروفة ب الصناعة، و كل هاد الشي كان كيتحرك من عند شركة لهند الشرقية. هاد التوسع والتجارة خلى بزاف ديال المشاريع تزدهر، وكان سبب مهم فالقيام ديال التورة الصناعية. التورة الصناعية كانت واحد النقطة محورية فالتاريخ. حيت علاين كلشي تاتر بيها، وولات المعيشة كتطلع، والدخل كيزيد. شي اقتصاديين كيقولو بلي اهم حاجة دارتها هاد التورة، هي بلي مستوى المعيشة ديال الناس بدا كيطلع بشكل مستامر لمرة اللولة، ولكن كاينين لي كيقولو بلي هاد التحسن مابانش حتى للقرن 19 ولا بداية القرن 20. قبل التورة الصناعية، كان الناتج للفرد مستقر، ولكن منين بدات التورة، ولات الاقتصادات الراسمالية كتعرف واحد النمو اقتصادي متواصل. وكيجمعو المؤرخين الاقتصاديين بلي هاد الحدت هو من بين اهم الاحدات فتاريخ البشرية من بعد ما بدا الانسان كيربي الحيوانات وكيزرع النباتات. بداية ونهاية هاد التورة مازال فيها نقاش بين المؤرخين، وحتى السرعة ديال التغييرات اللي وقعات. اريك هوبسباوم كيقول باللي التورة بدات فبريطانيا فالتمانينات ديال القرن 18، ومابانش المفعول ديالها حتى للتلاتينات ولا الربعينات ديال القرن 19. و تي اس اشتون كيقول بلي وقعات بين 1760 و1830. التصنيع بدا بالغزل الالي، ومن بعد ولات الطاقة البخارية وصناعة الحديد كتكبر من بعد 1800. ومن بعد، تقنيات انتاج النسيج نتاشرات ف اوروپا و امريكا، و بداو كيبانو مراكز صناعية جديدة ف بلجيكا و امريكا، ومن بعد حتى ف فرانسا. فتواخر التلاتينات حتى للربعينات ديال القرن 19، كان واحد الركود اقتصادي، حيت بدات الابتكارات بحال الغزل والنسيج الالي كتشبع السوق، ومابقاتش كتجيد نمو كبير. ولكن فهادك الوقت بداو كيتطورو وسائل جديدة بحال الترانات، الباطوات البخارية، البواخر، والتدويب ديال الحديد، والتلغراف الكهربائي فالربعينات والخمسينات، ولكن حتى هوما ماكانوش كافيين باش يردو الاقتصاد يكبر بالزربة. من بعد 1870، بدا النمو الاقتصادي كيرجع بقوة، ودخلنا فما يسمى بـ"التورة الصناعية التانية"، لي جات معاها اختراعات جديدة فصناعة الحديد، خطوط الانتاج، الضو، الالات المتطورة، وكولشي ولا خدام بالماكينات المتقدمة اللي كتخدم بالبخار فالقطاعات الصناعية الكبرى. اصل السمية. اول مرة تستعملات فيها كلمة "التورة الصناعية" بشكل موتق كانت فواحد البرية كتبها المبعوت الفرانساوي لويس ݣيوم اوتو نهار 6 يوليوز 1799، وقال فيها باللي فرانسا دخلات فسباق التصنيع. فـعام 1976، فكتابو "مفردات الثقافة والمجتمع"، قال ريموند ويليامز فمدخل "الصناعة" بلي فكرة نظام اجتماعي جديد مبني على تغيير صناعي كبير، كانت باينة عند ساوذي واوين بين 1811 و1818، وكانت حتى ضمنية عند بليك فـالتواخر ديال القرن 18، وووردزورث مع بداية القرن 19. اللفظ ديال "التورة الصناعية" ولى كيستعمل بزاف فـتلاتينات القرن 19، بحال الوصف ديال جيروم ادولف بلانكي فـ 1837 لـ "la révolution industrielle". فريدريك انجلز تكلم فكتابو "حالة الطبقة العاملة ف النݣليز" سنة 1844 على "تورة صناعية بدلات المجتمع المدني كامل فنفس الوقت". ولكن هاد الكتاب ماتترجمش للنݣليزية حتى للتواخر ديال القرن 19، وما دخلش هاد المصطلح فالاستعمال اليومي حتى لداك الوقت. كاين لي كيعتابر بلي الفضل فنشر وتعميم هاد المصطلح كيرجع لاارنولد توينبي لي دار محاضرات فـ 1881 وشرح فيها المصطلح بالتفصيل. بعض المؤرخين والمفكرين الاقتصاديين بحال مندلز وبوميرانز وكريدتي كيقولو بلي التصنيع الاولي اللي كان فمناطق من اوروپا، و العالم الاسلامي، و الهند فعهد المنݣول، وحتى ف الشينوا، هو لي خلق الشروط الاجتماعية و الاقتصادية لي ساهمات فقيام التورة الصناعية، وهكا وقع التباعد الكبير بين الغرب و باقي المناطق. ولكن، كاينين مؤرخين اخرين بحال جون كلافام و نيكولاس كرافتس، كيرفضو هاد الفكرة ديال بلي "تورة"، وكيقولو بلي التغييرات الاقتصادية والاجتماعية وقعات بشكل تدريجي، يعني الكلمة ديال "تورة" ماشي دقيقة. وهاد النقاش مازال داير بين المؤرخين حتى لليوم. العوامل اللي ساعدو على التورة. كاين ستة ديال العوامل لي سهلو انطلاق التصنيع: 1. فالفلاحة ولات كتنتج بالزايد، خلات بلي الناس يكترو بزاف وبالتالي غادي يتوفرو الخدامة اللي غادي يخدمو فالمعامل، حيت توفرات الماكلة ونقصات المجاعة والموت. 2. كاينين ناس عندهم كفاءة فالتسيير وروح المبادرة فالمشاريع. 3. كاينين المرسات (الموانئ)، الوديان، القنوات، والطرق اللي كيسهلو نقل المواد الخام والسلعة بتمن مناسب. 4. كاينة الموارد الطبيعية بحال الفحم، الحديد، والشلالات (باش يوليو مصدر طاقة). 5. الاستقرار السياسي والقانوني اللي كيحمي التجارة وكيدعم المقاولات. 6. كاينة الفلوس (راس المال) اللي تستمرات فلوزينات والمشاريع. منين بدا التصنيع فبريطانيا، زادو عوامل خرا: التطورات التقنية المهمة. المنسوجات (التوب). صناعة المنسوجات (النسيج) احصائيات على صناعة النسيج البريطانية. فعام 1750، كانت بريطانيا كاتستورد جوايه 2. 5 مليون رطل ديال القطن الخام، وكانو كيغزلوه وكيغزروه فديور الخدامة، خصوصا فمنطقة لانكشاير، ولا شي خطرات فمحلات النساجين الكبار. ولكن فعام 1787، واللى استهلاك القطن الخام 22 مليون رطل، وولات المعالجة ديالو (تنقية، تمشيط، والغزل) كتدار بالالات. وفـ 1800، صناعة النسيج البريطانية ولات كتستعمل 52 مليون رطل من القطن، ومن بعد تطورات بزاف حتى وصلات لـ 588 مليون رطل فـ 1850. • نسبة القيمة المضافة ديال صناعة قطن النسيج كانت فـ: 1760: 2. 6٪ و 1801: 17٪ ونتاقلات ل 1831: 22. 4٪ • اما فصناعة الصوف، فكانت القيمة المضافة: 14. 1٪ فـ 1801. • عدد لوزينات ديال القطن فبريطانيا وصل لـ 900 مصنع فـ 1797. • فعام 1760، كانت بريطانيا كاتصدر تلت الاتواب ديال القطن المصنعة فيها، ومن بعد وصلات للتلتين فعام 1800. • فـ 1781، كانت بريطانيا كتغزل 5. 1 مليون رطل، ومن بعد ولات كتغزل 56 مليون رطل فـ 1800. • نسبة انتاج الاتواب القطنية فالعالم بالالات البريطانية فـ 1800 كانت اقل من 0. 1٪. • فـ 1788، كانو50 الف مغزل فبريطانيا، وهاد العدد زاد حتى ولى 7 مليون مغزل فـ ثلاثين عام الاجور فلانكشاير (لي كانت منطقة معروفة فالنسيج) كانت 6 مرات كتر من الاجور فالهند فـ 1770، والانتاجية العامة فبريطانيا كانت 3 مرات كتر من الهند. القطن. بزاف ديال المناطق ف العالم، بحال الهند، الشينوا، امريكا الوسطى و الجنوبية، و الشرق الاوسط، كان عندهم تاريخ طويل ديال القطن اليدوية. وولات صناعة رئيسية بعد عام 1000 ميلادي. فالمناطق الاستوائية والنواحي ديالها، كانو الفلاحين الصغار كيغرسو القطن حدا الماكلة، و كيدخلوه للدار، كيغزلوه و كينسجوه، و كان غالبا كيستعملوه محليا. ف القرن 15، الشينوا بدات كتفرض على العائلات يخلصو شوية من الضرائب فشكل توب مقطن، و ف القرن 17، ولى كولشي الشينويين كيلبسو الوب المقطن. التوب المقطن كان حتى وسيلة ديال المبادلة ف علاين جميع البلايص. ف الهند، كانت صناعة كبيرة ديال التوب المقطن موجهة حتى للسواق البعيدة، و كانو كيصنعوه نساجين محترفين، وحتى التجار كانو عندهم ورشات صغيرة. الهند كانت كتنتج بزاف ديال انواع التوب المقطن، شي وحدين فيهم ب جودة عالية. القطن ف اميريكا و اوروپا. قبل ما يبدى يتزرع فالمزارع الاستعمارية ف اميريكا، كانت اوروپا كتلقى صعوبة باش تلقى القطن الخام. الاسپان منين وصلو ل اميريكا، لقاو السكان الاصليين كيغرسو نوعيات زوينة ديال القطن، بحال: قطن جزيرة البحر (ولا المصري) والقطن المرتفع الخضر (Gossypium hirsutum) قطن الجزر كينبت فالمناطق الاستوائية و ف الجزر ديال جورجيا و كارولينا الجنوبية، ولكن صعيب يتغرس للداخل. اول تصدير منو كان من بربادوس فـ خمسينيات القرن 16. اما القطن الخضر المرتفع، كاين بزاف ف جنوب مريكان، ولكن كان صعيب يتنقى من الزريعة، وهاد المشكل تحل مع الاختراع ديال "محلج القطن". ف عام 1806، جابو نوعية من زريعة القطن من المكسيك و غرسوها فـ ناتشيز (ميسيسيپي). و من بعد، ولات ولاية ميسيسيپي هي الاصل ديال اغلب القطن العالمي اليوم (كثر من 90٪)، حيت هاد السلالة كتعطي قطن كيتحيد 3 حتى لـ 4 مرات اسرع. التجارة و المنسوجات. مع البدية ديال التورة الصناعية، كانت اوروپا مستعمرة بزاف من المناطق ف العالم، و هاكا ترسمو الحدود السياسية لعصرية. من بعد عصر الاكتشاف، دخلات اوروپا ف فترة ستعمار بدات علاين ف القرن 16. البرتغاليين لقاو طريق تجاري للهند من جهة جنوب افريقيا، اما الهولنديين دارو شركة الهند الشرقية الهولندية (Vereenigde Oostindische Compagnie - VOC)، لي كانت اول شركة عالمية واول شركة متعددة الجنسيات ف العالم، وخرجات الاسهم ديالها للعموم، من بعد، البريطانيين دارو شركة الهند الشرقية البريطانية، ومعاهم شركات صغار من جنسيات خرى، و دارو مراكز تجارية وعينو وكلاء باش يخدمو ف التجارة فݣاع منطقة المحيط الهندي، و حتى ف الطريق بين هاد المنطقة و شمال المحيط الاطلسي (اوروپا). القطن كان من اهم المواد فهاد التجارة، كيشريوه من الهند ويبيعوه فجنوب شرق اسيا (بحال الارخبيل الاندونيسي)، ومن تما كيشريو التوابل وكيبيعوها ف اسيا و اوروپا. ف ستينيات القرن 18، ولى التوب كيمتل كتر من ¾ من صادرات شركة الهند الشرقية. و كانت المنسوجات الهندية مطلوبة بزاف ف شمال اوروپا الاطلسية، فاش كان الصوف والكتان غير هوما اللي كاينين، لكن، حتى بداية القرن 19، ماكانش القطن منتشر بزاف ف اوروپا الغربية. صناعة النسيج الاوروپي قبل الماكينة. فعام 1600، اللاجئين الفلامنكيين بداو كينسجو التوب المقطن ف المدون الانݣليزية اللي كانت اصلا معروفة ف صناعة الصوف و الكتان. النقابات ماعترضاتش عليهم، حيت القطن ماكانش كيتعتابر تهديد للصناعات اللخرى. كانت محاولات قبل ف اوروپا لصناعة القطن، بحال: فـ الطاليان فـ القرن 12 و جنوب المانيا فـ القرن 15 ولكن الصناعات هادي طفات منين توقف التوريد ديال القطن. الاندلسيين كانو كيغرّسو، يغزلو، وينسجو القطن علاين من القرن 10. القماش البريطاني ماكانش قادر ينافس القماش الهندي، حيت ثمن الخدمة فالعمالة البريطانية كان علاين 5 حتى لـ 6 مرات اغلى من الهند، وداكشي علاش، الحكومة البريطانية خرجات قوانين "كاليكو" ما بين 1700 و 1721 باش تحمي صناعة الصوف والكتان المحلية من التوب المقطن المستوردة من الهند. من بعد، بدات مصانع محلية فلانكشاير كتلبي الطلب على التوب التقيل، وبداو كيصنعو توب اسميتو فوستيان، اللي هو مخلط ما بين الكتان (فالطول) والقطن (فاللحمة). دارو الكتان فالبلايص الملفوفين حيت القطن المغزول على الرويضة ماعندو القوة الكافية، ولكن، هاد المزيج ماكايكونش رطب بحال القطن 100%، وكيتخيط بصعوبة. قبل الثورة الصناعية: الغزل والنسيج فـالديور. قبل ما تدخل التورة الصناعية، كان الغزل والنسيج فالديور فقط للاستهلاك المحلي، وكان التصنيع كيدار فاطار نظام "العمل بالباطن"، واللي كيعني: العمال كيخدمو فديورهم بعقود مع تجار، التجار كيعطيوهم المواد الخام، العيالات (خصوصا زوجات الفلاحين) كيديرو الغزل فالوقت لي مافيهش الخدمة الفلاحية، الرجال كيديرو النسيج، بحيت كل منسج واحد كان خاصو من 4 حتى لـ 8 ديال المغازل باش يعطيه الخيط الكافي، وكانو كيستعملو رويضة الغزل. اختراع ماكينات النسيج. البكارة الطيارة. فـعام 1733، جون كاي ختارع البكرة الطيارة، وحصل على براءة اختراع عليها. هاد الالة ضاعفات الانتاج ديال النسيج، خصوصا منين ولدو روبرت كاي زاد عليها تطوير فـ 1747 وسهّل عملية تغيير الالوان فـ الخيوط. لكن، هاد الزيادة فالانتاج ديال النسيج خلات الغزل يتخلف ومايبقاش كافي. ماكينات الغزل اللولى. لويس بول ختارع تقنية باش يبقى يجبد الصوف بطريقة منتظمة، وساعدو جون وايت من برمنغهام، بجوج بيهم فتحو مصنع فيه ماكينة كتخدم بالطاقة ديال الحمار، وفـ 1743 كان عندهم مصنع فيه 50 مغزل، اما هو يعني لويس بول ودانيال بورن فختارعو حتى الة ديال "الندافة" (المشطة ديال الصوف) فـ 1748، وهي الاساس اللي بنى عليه ريتشارد اركرايت التحسينات ديالو من بعد، وحتى صامويل كرومبتون فـالاختراعات ديالو. مغزل جيني (1764). فواحد القرية سميتها ستانهيل، جيمس هارجريفز ختارع مغزل جيني، وحصل على براءة اختراع فـ 1770. كانت اول الة فيها مغازل كتيرة، والتكلفة ديالها رخيصة (6 جنيهات فـ 1792). كانت مناسبة للحمة( الخيوط اللي كيتنسجو بالطول) بوحدها، حيت الخيط ماكانش قوي بزاف. الاطار المائي (1769). ريتشارد اركرايت طور الة جديدة سماها الاطار المائي، وسجلها مع الشركاء ديالو. كانت كتستعمل ربعة ديال البكرات باش تجبد الخيط بشوية بشوية اول وزين خدم بالاطار ستعمل قوة الحصان، ومن بعد ستعملو الطاقة المائية فمصنع كرومفورد فـ 1771. مغزل البغل (1779). صامويل كرومبتون ختارع مغزل البغل، سميتو جات من كونو هجين حيت فيه شوية ديال مغزل جيني شوية ديال والاطار المائي، كان كينتج خيط رقيق بجودة عالية وبتكلفة اقل، وهادشي خلا بريطانيا تتفوق ف صناعة النسيج. النول الالي. ادموند كارترايت ختارع نول الي فـ 1785، باش يحل مشكل نقص النساجين، بنا جوج وزينات، اللول تحرق و التاني خربوه الخدامة، اول نول ماكانش متالي، لكن فـ 1813، صمويل هوروكس قيد نول ناجح نوعا ما. ريتشارد روبرتس طّر نول هوروكس فـ 1822. محلج القطن (كينقي القطن من الزريعة). فجنوب لميريكان، الفلاحين كانو كيتسناو حل باش ينقيو القطن من الزريعة، ايلي ويتني ختارع محلج القطن، وكان كيدير اللي كديرها مرا ف شهرين ف نهار واحد. نظام المصنع. ريتشارد اركرايت ماشي غير ختارع، انما كان كيدعم المخترعين، كيسجل براءات الاختراع، و كيجمع الات الانتاج ف بلاصة وحدة. اولا ستعمل قوة لعودان، و من بعد الطاقة المائية، و بداو كيصنعو بزاف ف مانشستر، حتى ولات معروفة بـ “مدينة القطن”. جودة النسيج مقارنة ب الهند. واخا التمن ديال النسيج المقطن ولى رخيص، الجودة ديالو ماوصلاتش لجودة النسيج الهندي اليدوي حتى للنص ديال القرن 19. ولكن حيت الانتاجية كانت عالية، بريطانيا قدرات تبيع التوب بتمن ارخص من الهند، وهادشي خرب صناعة النسيج ف الهند. الصوف. كانت محاولات ف اوروپا باش تغزل الصوف بالالات، ولكن كانت صعيبة. الانتاجية ديال الصوف تزادت، ولكن ماوصلاتش لمستوى القطن. الحرير. جون لومبي بنى اول مصنع شبه ميكانيكي لغزل الحرير فـديربي، خدم بالطاقة المائية فـ 1721. تعلم الصناعة من الطاليان، ولكن منعو عليه يجيب الحرير الخام من الطاليان باش ما ينافسهمش. صناعة الحديد. الفرن الانعكاسي. كاين واحد النوع ديال الفرارن سميتو الفرن الانعكاسي، اللي كيستعمل الفحم باش يصاوب "الحديد الزهر"، ولكن الفحم كيتحرق بعيد على الحديد، و هكا ماكيتخلطش معاه وماكيوسخوش بمواد خايبة بحال الكبريت و السيليكا. هاد التطور خلا انتاج الحديد يولي سهل و كبر و جود. و ف عام 1781، تبنات اول قنطرة مصاوبة كاملة من الحديد ف شروبشاير، النݣليز، و كان هادشي انجاز كبير ف داك الوقت. انتاج الحديد ف بريطانيا. الحديد المطاوع كان هو اللي كيستعملو لصناعة الادوات اليومية بحال: المسامر، السلاسل، مفصلات الابواب، الحدوات ديال الخيل… اما الحديد الزهر فكان كيتستعمل ف الحوايج اللي ماشي ضروري تكون مرنة، بحال: المقال، الفرارن، المهم شي ادوات اللي ماكاتحتاجش تتحمل الضغط. غالبا الحديد الزهر كيتعاود يتكرر ويتحول لحديد مطاوع، لكن كيضيعو شوية فهاد العملية، كاين طريقة خرة كتسمى الفران الخالص، وكانو كيستعملوها بزاف حتى لاخر القرن 18. الاحصائيات ديال الانتاج د الحديد فالمملكة المتحدة. بريطانيا، فـ1720، كانت كتنتج 20، 500 طن ديال الحديد المصبوب اللي كيتخدم بالفاخر (الفحم النباتي)، و400 طن باستعمال فحم الكوك. فـ1750، وصل الانتاج لـ24، 500 طن من الفحم النباتي و2، 500 طن من فحم الكوك. فـ1788، كانت كتنتج 14، 000 طن من الحديد المصبوب بالفحم النباتي، و54، 000 طن بفحم الكوك. ومن بعد، فـ1806، الانتاج بالفحم النباتي نقص لـ7، 800 طن، ولكن بفحم الكوك طلع لـ250، 000 طن. فـ1750، بريطانيا كانت كاتستورد 31، 200 طن ديال الحديد المطاوع. وكتصفى 18، 800 طن يا اما من الحديد المصبوب، يا اما كتنتجو مباشرة من الفحم النباتي، وزادت عليه 100 طن من فحم الكوك. فـ1796، ولات كتنتج 125، 000 طن من الحديد المطاوع بفحم الكوك، و6، 400 طن بالفحم النباتي. والواردات وصلو لـ38، 000 طن، بينما الصادرات كانت 24، 600 طن. وفـ1806، بريطانيا مبقاتش كاتستورد الحديد المطاوع، ولكن صدرات 31، 500 طن. التبدال الكبير فصناعات الحديد فزمن الثورة الصناعية. التغيير الكبير اللي وقع فصناعة الحديد وقيتة التورة الصناعية هو انهم بدلو الخشب وانواع لفيول الحيوي لخرا بالفحم. باش توصل لنفس الكمية ديال الحرارة، مناجم الفحم كتحتاج خدامة قل بزاف من الخدامة اللي كيقطعو الخشب وتيحولوه لفحم نباتي، وزيد عليها بلي الفحم كان بكترة مقارنة مع الخشب، ولكن قبل ما يوقع داك التزايد الكبير فانتاج الحديد فتواخر القرن 18، كانت الامدادات ديال الفحم قليلة. فـ1750، ولى فحم الكوك هو اللي كيتستعمل بلاصة الفحم النباتي فالتدويب ديال النحاس والرصاص، وولا كيتستعمل بزاف فصناعة الجاج. ولكن فتدويب الحديد وتنقيتو، الفحم وفحم الكوك كيعطيو حديد اقل جودة من اللي كيتصاوب بالفحم النباتي، وهاد الشي بسباب الكبريت اللي كاين فالفحم. وخا الفحم اللي فيه الكبريت واخا غير شوية، ولكن كيبقى داك الكبريت اللي فيه كافي باش يضر. وتحويل الفحم لفحم كوك كينقص شوية من الكبريت، ولكن غير شوية. وكان عامل اخر اللي كان كايحد من صناعة الحديد قبل التورة الصناعية، وهو قلة الطاقة ديال الما اللي كاتخدم الرابوس ديال الفرن العالي. ولكن هاد المشكل تحل منين دخل لموطور البخاري للخدمة. قبل ما تبدا التورة الصناعية، بداو الناس كيبسطو الاستعمال ديال الفحم فصهير الحديد. وهاد الشي جا بفضل الابتكارات ديال السير كليمنت كليرك وناس خرين من عام 1678، اللي بداو كيستعملو فرارن بالفحم كتعكس الحرارة، وكانو معروفيـن بـ"القباب". هاد الفرارن خدامين باللهب اللي كيضرب على المزيج ديال المعدن الخام والفحم النباتي اولا فحم الكوك، وكيقلل من الاكسدة ديال المعدن. وهنا كاينة ميزة مهمة، وهي بلي الشوائب (بحال الرماد ديال الكبريت) اللي كاينة فالفحم ما كتنقلش للمعدن. هاد التقنية بدات كتستعمل فصهير الرصاص من 1678، وفتصنيع النحاس من 1687. ومن بعد، خدمو بيها حتى فالمسابك ديال الحديد فالتسعينات ديال القرن 17، ولكن فهاد الحالة كان الفرن الانعكاسي كيتسمى "فران الهوا". فعام 1709، دار ابراهام داربي واحد التقدم مهم فاستعمال فحم الكوك باش يخدم بيه الفرارن العالية فكولبروكديل. ولكن الحديد المصبوب اللي كيعطيه فحم الكوك ما كانش صالح باش يديرو منو الحديد المطاوع، وكان كيتستعمل اغلب الوقت فصناعة المنتوجات ديال الحديد الزهر بحال المقالي والبرامل. ومع دلك، كانت عندو ميزة على انواع الحديد اللي تيصاوبوها المنافسين ديالو، حيت الطناجر اللي كتصاوب بالطريقة ديالو اللي خدا عليها براءة اختراع كانت خفيفة ورخيصة مقارنة مع لخرة. قليل فالزمن اللي كان فيه الحديد الخام كيتستعمل لصناعة الحديد المطاوع حتى وصلنا لعام 1755–1756، منين داربي (ولد ابراهام داربي) بنى فرارن فـهورشاي وكيتلي، اللي كان الفحم ديالهم قليل فالكبريت (وماشي بعيدين بزاف على كولبروكديل). هاد الفرارن كانت خدامة بمنفاخ كيتحرك بالما، وكانو كيسوطو الما باستعمال محركات ديال نيوكومن. ولكن ما كانوش كيربطو داك المحركات مباشرة بالاسطوانات ديال النفيخ، حيت ما كتقدرش بوحدها تعطي تيار ديال الريح مستامر. من بعد، ابراهام داربي الحفيد زاد طور الامور، وركب اسطوانات نفخ خدامة بالبخار، ولكنها كتخدم بالطاقة المائية، فالشركة ديال العائلة ملي خدا المسؤولية فعام1768. وكانو كيستعملو محركات نيوكومن باش يخرجو الفحم من المناجم ديالهم، وكيصنعو قطع للمحركات اللي كيتباعو فمناطق مختالفين د البلاد. المحركات البخارية خلات استعمال الضغط العالي والنفخ القوي ممكن، ولكن المشكل كان فالتمن الكبير ديال الجلد اللي كيتستعمل فالروابس. فـ1757، سيد الحديد "جون ويلكنسون" سجل براءة اختراع ديال موطور نفخ خدام بالهايدروليك مخصص للفرارن العالية. ومن بعد، فـ1760، دخلات اسطوانة النفخ للخدمة فهاد الفرارن، وكيتعتابر بلي اول وحدة مصنوعة من الحديد الزهر كانت فكارينجتون عام 1768، وصميمها "جون سمتون". كان من الصعيب بزاف تصاوب اسطوانات من الحديد الزهر باش يخدمو بيهم فالمكابس، حيت خاصهم يكونو نقيين من التقابي ومشكلين مزيان بلا تعواج. "جيمس واط" كان عندو مشاكل كبيرة باش اصنع اول اسطوانة لمحرك بخاري ديالو. فـ1774، "جون ويلكنسون" اللي سبق وصاوب اسطوانة نفخ من الحديد الزهر فالمعامل ديالو، ختارع الة دقيقة للحفر فالاسطوانات المدورة. ومنين صاوب اول اسطوانة ناجحة لمحرك "بولتون و واط" البخاري فـ1776، خدا عقد حصري باش يمدهم بالاسطوانات. ومنين "واط" طور فـ1782 موطور بخاري كيخدم بطريقة دوارة، ولى كيتستعمل بزاف فالنفيخ، والدقان، والتكركيب، والتقطيع. باش احلو المشكل ديال الكبريت كان عليهم يزيدو كمية كافية من الحجر الجيري فالفران، باش يتلاصق مع الكبريت ويكون الخباث (مادة نفايات كتكون فوق سطح المعدن المنصهر)، وهاد العملية كتخلي الكبريت يتفرق وما يبقاش داخل الحديد. بهات الطريقة، كيولي ممكن يصاوبو حديد بجودة مزيانة حتى وهو معمول بفحم الكوك اللي فيه شوية ديال الكبريت. الزيادة فدرجة حرارة الفران، واللي ولات ممكنة بفضل التحسين ديال النفيخ، خلات الفرارن العاليين تولي كتخدم بطاقة اكبر، وولات كتسمح يبنيو الفرارن بعلو اكبر. ووخا فحم الكوك كان رخص ومتوفر بزاف، كانت عندو مميزات خرا مهمة مقارنة مع الفحم النباتي، بحال بلي كيكون اصلب، وكيخلي المواد اللي داخلة فالفران (خام الحديد، لفيول، والخبث) تنزل بسهولة، وكيبقى العمود ديالها داخل الفارن عالي القوة، وما كيتهرسش حتى فالفرارن الطويلة اللي بدات كتنتشر فتواخر القرن 19. ومنين ولى الحديد المصبوب (الزهر) رخيص ومتوفر، بداو الناس كيعتمدو عليه كمادة للبني فالقناطر والمباني. ومن اشهر الامتلة، كاين "الجسر الحديدي" اللي تبنى فـ1778 من عند ابراهام داربي التالت، باستعمال الحديد الزهر اللي تصاوب فالمعامل ديالو. ولكن، بقى الاغلب ديال هاد الحديد الزهر كيتحول لحديد مطاوع. فاوروپا، كانو معتمدين على فرارن ديال الحديد الخالص باش يصاوبو الحديد المطاوع، حتى بدا الحديد الزهر كيتنتج بكترة. ومن بعد، بداو يحولو الحديد الزهر فالمعامل ديال الحدادة، بحال ما كانو كيديرو من زمان. طورو واحد التقنية محسنة للمعاودة، معروفة بـ"وضع القدر والختم"، ولكن تعوضات فاللخر بتقنية "التسويط" ديال هنري كورت. كورت طور جوج ديال العمليات اللي كانو مهمين بزاف فتصنيع الحديد: الدرفلة فـ1783 (باش يتشكل الحديد على شكل صفائح اولا قضبان) والتسويط فـ1784 (باش يحيدو الوسخ والشوائب من الحديد ويعطيوه جودة مزيانة) هاد التقنية ديال "البودلينج" ولات كتعطي حديد هيكلي منظم بتمن مناسب ومنافس، وولات من اهم الطرق ديال الانتاج فديك الوقيتة. التسويط كان طريقة باش ينقصو نسبة الكربون من الحديد الزهر المنصاهر، وهاد الشي كيدار على طريق الاكسدة البطيئة داخل فران عاكس، وكيكون التحريك ديال المعدن باليد بقضيب طويل. الحديد اللي كتحيد منو الكربنة كترتفع فيه درجة الانصهار مقارنة مع الحديد الزهر، وكيولي كيتجمع على شكل كويرات كيديروها عمال الصهر. منين كتولي الكرة كبيرة كفاية، كيشدوها ويخرجوها من الفران. هاد الخدمة كانت صعيبة بزاف، وسخونة بزاف، وحتى خطيرة، حيت القليل من الخدامى ديال الصهير كانو كيوصلو حتى لـ40 عام فالعمر، بسباب الظروف القاسية ديال الخدمة. وحيت العملية كتدار ففران عاكس، فكان ممكن يستعملو الفحم اولا فحم الكوك كوقود بلا ما يتاتر الحديد مباشرة بالاوساخ. بقات تقنية التسويط مستعملة حتى لتواخر القرن 19، حتى بداو كيستعملو الفولاد بلاصة الحديد المطاوع. حيت عملية التقليب كتطلب مهارة بشرية كبيرة باش يحسو بالكرات الحديدية، داكشي علاش ما قدروش يخدموها اليا بنجاح. الدرفلة كانت جزء مهم فهاد العملية، حيث البكرات اللي فيهم تجاويف كانت كتحيد اغلب الخباث (النفايات المنصهرة) من الحديد، وكتعاون تكبس الحديد المطاوع وهو مازال سخون. الدرفلة كانت سرع بـ15 مرة من الضريب بالمطرقة التقيلة. وكان حتى استعمال اخر للدرفلة فدرجات حرارة قل، باش يصاوبو الصفايح ديال الحديد، ومن بعد منها كيصاوبو بها الهياكل بحال العارضات، الزوايا، والقضبان. فـ1818، بلدوين روجرز حسن عملية التسويط، حيت بدل شوية من التفريشة ديال الرمل اللي فقاع الفران الانعكاسي، ودار بلاصتها اكسيد الحديد. وفـ1838، "جون هول" خدا براءة اختراع لانه ستعمل روبيني خاص للخباث المحمص (اللي هو سيليكات الحديد) فقاع الفران. هاد التقنية قللات بزاف من ضياع الحديد اللي كان كيمشي مع الخباث، خصوصا حيت الرمل كان كينتج خباث بزاف. هاد الصنبور كان كيربط شوية من الفوسفور وكيخليه خارج الحديد، ولكن فداك الوقت ما كانوش فاهمين هاد التاتير. عملية "هول" كانت كتعتمد على مقياس من الحديد اولا حتى الصدا، اللي كيتفاعل مع الكربون اللي فالحديد المنصاهر. وولات هاد الطريقة معروفة ب سمية التسويط الرطب، و قدرات تنقص ضياع الحديد اللي كيضيع مع الخباث من علاين 50% حتى لـ8%. الاختراع ديال التفرݣيع السخون، اللي خدا عليه جيمس بومونت نيلسون براءة اختراع فـ1828، كان واحد من اهم التطورات فالقرن 19 فتوفير الطاقة فصناعة الحديد الخام. الفكرة كانت فتسخين الريح اللي كتدخل للفران قبل ما تخلط مع لفيول، وهاد الشي خلا الكمية ديال الفحم اللي كتستعمل تنقص بزاف: نقصو علاين التلت فالاستهلاك اللي كانو كيستعملو فحم الكوك، ونقصو حتى تلتين فالحالة ديال الفحم النباتي، ومع الوقت، ومع تطور التكنولوجيا، بقات الكفاءة كترتافع. هاد الحرارة الزايدة اللي كتجي من التفرݣيع السخون خلات الفرارن تخدم بطاقة اكبر، وزادت من القدرة ديالها على الانتاج. وكان من بين المزايا المهمة، بلي استعمال كمية قل من الفحم ولا فحم الكوك كيقلل من الاوساخ اللي كتمشي للحديد الخام. وهكا، ولى ممكن يستعملو حتى الفحم الخايب ݣاع اولا انثراسايت (نوع من الفحم القاسي) فالمناطق اللي ما فيهاش فحم كوك اولا اللي فيه غلا كبير. وزيد على هاد الشي، فتواخر القرن 19، تكاليف النقل طاحت بزاف، وهاد الشي ساهم فانتشار الصناعة كتر. قبل حتى ما تبدا التورة الصناعية، بداو شي تحسينات فانتاج الفولاد، فهاد الوقت، الفولاد كان غالي بزاف، وكيستعملوه غير فالاماكن اللي الحديد ما كينفعش فيها، بحال فادوات القطيع والرِوصورات (الزنبركات). من بعد، فربعينيات القرن 18، جا بنيامين هانتسمان وطور تقنية سميتها فولاد البوتقة. وكانت المادة الخام فهاد التقنية هي الفولاد المنَفط، واللي كيصاوبوه على طريق عملية سميتها التدعيم (cementation). . منين ولى الحديد والفولاد رخاص ومتوفرين، بداو كيساهمو فنمو بزاف ديال الصناعات، بحال: صناعة المسامر، البيزاكرات، السلوكا وغيرها من الادوات الحديدية. وحتى تطوير الماكينات الالية لعب دور كبير، حيت ولى ممكن يخدمو الحديد بجودة ودقة عالية، وهادي خلاتو يدخل بقوة فالصناعات الواعدة بحال: صناعة الماكينات، صناعة المواطر… طاقة البخار. تطوير لموطور البخاري التابت كان واحد من العوامل المهمة فالتورة الصناعية. فالبدية ديال التورة الصناعية، بزاف ديال الطاقة اللي كانت كتستعملها لوزينات كانت كتجي من الما والريح. ولكن مع بداية القرن الـ19، ولى ممكن نوفرو جوايه 10، 000 عودان من الطاقة بالبخار. وفي 1815، هاد الطاقة البخارية تزادت بزاف ووصلات لـ210، 000 عودان. الفضل فاول استعمال صناعي ناجح تجاري للطاقة البخارية كيرجع لتوماس سيفري سنة 1698. في لندن، اللي دار اختراع ديالو اللي هو البومبا ديال الما كتخدم بالضغط والخوا بجوج، وكانت كتولد جوايه 1 عودان. هاد البومبا ستعملوها فبزاف ديال الخدامي ديال الما وفشي مناجم. كانت البومبا مزيانة فالخدامي اللي كتحتاج قوة صغيرة، ولكن ملي زاد الحجم، كانت كتعاني من تفرݣيعات فالغلايات، وهادشي خطر. الانتاج ديال هاد المضخات بقى مستامر حتى لنهاية القرن 18. ف 1712، توماس نيوكمان صنع اول موطور بخاري مكبس ناجح. تدارت بزاف ديال محركات نيوكمان فبريطانيا باش يخرجو الما من مناجم الفحم اللي ولات غارقة بزاف، والموطور كان كيبقى فوق الارض. هاد المحركات كانت كبيرة وغالية فالتركاب ديالها، وكانت كتنتج كتر من 3. 5 كيلو واط (يعني شي 5 عودان ). وزادو ستعملوها باش يخدمو بومبات ديال توزيع الما فلمدون. واخا هاد محركات نيوكمان ما كانتش فعالة بزاف حسب المعايير ديال اليوم، ولكن كانت موتوقة وساهلة تصلح. بقات هاد المحركات خدامة فمناجم الفحم حتى لبداية القرن 19. مني مات نيوكمان فـ 1729، المحركات ديالو كانت منتاشرة فبزاف ديال البلدان بحال المجر (ابتداء من 1722)، المانيا، النمسا والسويد. معروف بلي مجموع المحركات المبنية وصل لـ110 فـ 1733، منهم 14 خارج بريطانيا. وفسبعينيات القرن 18، المهندس جون سمتون دار امتلة كبيرة وطور المحركات بزاف. وبدخول 1800، تصاوبات شي 1، 454 موطور بخاري. جيمس واط، وبدعم مالي كبير من شريكو ماثيو بولتون، دار تغييرات كبيرة فطريقة عمل لموطور البخاري، فعام 1778، متلا قدر واط يزيد يتقن فالمحرك ديالو، ودار عليه تحسينات مهمة بزاف، من بينها: سد الجزء العلوي من الديسك وفعوض ما يخلي الضغط الجوي يحرك المكبس، ولى كيخلي البخار منخفض الضغط هو اللي يخدم عليه من الفوق. دار غلاف ديال البخار (سترة بخار) على الديسك، وغرفة تكاتف (مكثف) مفروقة على الديسك باش البخار يتجمع تماك، وماشي وسط الديسك. تخلى على الطريقة القديمة اللي كانت كتعطي الما بارد مباشرة فالديسك، حيت كانت كتخسر بزاف من الحرارة وكتضيع البخار. السترة ديال البخار كتعاون باش تحافظ على الحرارة فالديسك وما كتخليش البخار يتكاتف قبل الوقت، وهادشي زاد فالكفاءة ديال الموطور. هادشي كامل عطا موطور بولتون-وات ولا كيتستعمل غير 20% حتى لـ25% من الفحم اللي كانت كتحتاجو محركات نيوكمان على كل عودان فالساعة. وفعام 1795، بولتون ووات فتحو مصنع سوهو ديال السبك باش يصاوبو فيه هاد المحركات ديالهم، وفـ 1783، واط زاد طور لموطور ديالو وولا موطور بخاري دوار مزدوج المفعول، يعني قدر يخلي الماكينة تدور مباشرة وتخدم فالمصنع بلا حاجة لشي خدام وسيط. هاد النوعين ديال محركات واط كانو ناجحين بزاف من الناحية التجارية. وفعام 1800، كانت شركة Boulton &amp؛ Watt خدامة بزاف، وها شنو: بنات: 496محرك بخاري، 164 مضخة ترددية، 24 فران ديال الصهير و308 طاحونة. كانو المحركات كيعطيو ما بين 5 حتى 10 ديال الخيل (3. 5 – 7. 5 كيلو واط). اشهر نوع ديال المحركات حتى سنة 1800 كان هو موطور الشعاع (Beam Engine)، وكانو كيصاوبوه داخل بناية بالحجر اولا الطوب، يعني ماشي قابل يتهز من بلاصة لبلاصة ( التنقيل). لكن من بعد، بداو كيطورو محركات دوارة مستقلة (ما كتدوزش بسهولة، ولكن ما فيهاش الروايض). مع بداية القرن 19، سالات الصلاحية ديال براءة اختراع بولتون ووات، وهادي كانت فرصة لناس جداد يدخلو للسوق، وفهاد الوقت، بداو مهندسين بحال ريتشارد تريفيثيك واوليفر ايفانز من امريكا يصاوبو محركات بخارية بضغط عالي ما كتحتاجش مكتف، وكان البخار كيمشي مباشرة للهوا. الضغط العالي خلا من الممكن يصاوبو محركات خفيفة وقوية كافية باش تخدم فـتالرات، الباطوات، ووسائل النقل المتحركة على الطرق. التطوير ديال ادوات صناعية بحال: المخرطة (Tour)، الة المقشطة (Raboteuse)، الدرفلة، والصقل. هاد الشي خلا من الساهل تصاوب الاجزاء ديال المحركات بدقة وتبدلهم بلا مشاكل، وهادي خطوة كبيرة خلاتهم يصاوبو محركات كبر وقوى. واخا هاد التقدم، فبعض الخدايم ديال الصنعة الصغيرة كانت ما زال كتعتمد على: العضلات البشرية والحيوانية حتى بداو الناس كيستعملو الضو فالاوائل ديال القرن 20. ومن الامتلة على هاد الورشات: ماكينات كتخدم بالبيدالة بحال ماكينة الخياطة، ادوات خفيفة كتخدم بالقوة اليدوية اولا ديال الحصان. الماتريال د الورشة. قبل ما تبدا التورة الصناعية، كانت الماكينات كيتصاوبو وتيتطورو بيد الحرفيين، بحال عمال الطواحن كانو هما اللي كيبنيو النواعر (الناعورات) ديال الما وطواحن الريح. النجارين كيديرو الاجزاء الخشبية. الحدادين والخراطين كيديرو الاجزاء المعدنية. لكن كانو المكونات الخشبية عندها عيوب كتيرة، بحال بلي كتبدل الحجم ديالها مع الحرارة و لفزوݣية، و كانت مع الوقت كتهرس ولا كتولي خفيفة. و مع تطور التورة الصناعية، ولات الماكينات كتستعمل الحديد والمعادن عوض الخشب. الاجزاء المعدنية ولات مهمة بزاف فحوايج بحال: الاسلحة النارية، لڤيسات و المسامر، البولونات و الكروات و كان خاص تكون الدقة ف الصنعة ديال هاد الاجزاء باش يقدرو الناس يركبوهم بسهولة ف ماكينات مختالفين، و يبدلوهم بلا مشاكل. قبل ما تبان ادوات الورشة، كانو الحرفيين خدامين يدويا بادوات بسيطة بحال: المطرقة، المبرد، الكاشط، المنشار، الازميل. وكانو اجزاء الماكينات المعدنية قليلة، حيت الصناعة اليدوية كانت: صعيبة، غالية، ومافيهاش دقة كافية، لكن ملي تزاد الطلب على هاد الاجزاء، بداو الناس يطورو ادوات الورشة، اول ناس خدمو عليها كانو صناع الساعات والاجهزة العلمية فالقرن 18، جون ويلكنسون فـ 1774 ختارع اول الة دقيقة، وهي الة حفر الديسكات، اللي كانت كتخدم باش تحفر الديسكات الكبيرة ديال المحركات البخارية، الفرق بينها وبين الماكينات اللي كانت قبل، هو بلي التقابي فيها كيكونو على فنفس الخط، والماكينة كاتكون مدعومة من الجهتين، ماشي من جهة وحدة. فالبدية ديال القرن 19، طورو ماكينات جداد بحال: "ماكينة المقشطة"، "ماكينة الصقل"، "ماكينة النطاحة". واخا ماكينة الصقل كانت معروفة فهاد الوقت، ولكن ما ولاتش اداة مهمة فالورش حتى وقت لاحق. هنري مودسلاي كان واحد الميكانيكي، دار مدرسة ل صنّاع ادوات الورشة ف اللول د القرن 19، بدا خدمتو مع جان فيربروجن ف معمل ملكي ديال تصواب ديال الموكحلات، و فـ 1774 دارو اول مخرطة كبيرة ف بريطانيا، من بعد، خدم مودسلاي مع جوزيف بريمه ف تصنيع اقفال دقيقة، و ختارعو مخرطة كتقطع لڤيسات ب دقة. مودسلاي هو اللي تقن مخرطة المسكة الدارقة، اللي كتسمح بتغيير نوع الڤيس على طريق تروس ممكن يتبدل. قبل هاد المخرطة، ما كانتش الطريقة باش تصاوب ڤيسات ناضيين، و هاد المخرطة كتعتبر وحدة من اهم الاختراعات ف التاريخ الصناعي. وخا الفكرة ماشي ديالو بوحدو، لكن هو اول واحد صاوب وحدة خدامة فعلا. مودسلاي خلا الخدمة مع بريمه ودار ورشة ديالو الخاصة، خدم على ماكينات ديال صنعة بكرات الباطوات للبحرية الملكية فـ بورتسموث، وكانت كلها مصنوعة من الحديد. هاد الالات كانت: اول الات للانتاج الكبير، اول الات تصاوب مكونات قابلة للتبدال دغيا، ومن تما، بدا كيكون جيل جديد من الحرفيين اللي تعلمو عندو، بحال: ريتشارد روبرتس، جوزيف كليمنت، جوزيف وايتوورث، وحتى جيمس فوكس من ديربي وماثيو موراي من ليدز كانو كيصاوبو ادوات ورشة للتصدير. روبرتس كان معروف بجودة الادوات ديالو، وبدقة القياس، وكان اول من دار كُتيب تشغيل (manual) باش يعلم المستخدمين كيفاش يخدمو الادوات. وخا هادشي، فتاتير ادوات الورشة كان محدود شوية فالتورة الصناعية، حيت الانتاج الكبير ديال الاجزاء المعدنية ما كانش منتشر بزاف، الا ف الاسلحة النارية، لڤيسات و المسامر لميريكان، خصوصا وزارة الحرب الميريكانية، هي اللي طورات الانتاج الضخم باجزاء قابلة للتبدال فبداية القرن 19. فـنص قرن بعد ما تخترعو ادوات الورشة الاساسية، ولات صناعة الماكينات هي اكبر قطاع صناعي فالاقتصاد المريكاني من حيت القيمة المضافة. الصناعة د الشيمي. الانتاج الكبير ديال المواد الكيماوية كان واحد من التطورات المهمة فالتورة الصناعية، البداية كانت مع حامض الكبريتيك، اللي ولى كيتصاوب بكميات كبيرة بعدما ختارع جون روبوك (اللي كان شريك جيمس واط ف البدية) عملية البيوتات ديال الكحول (غرف الرصاص) )سنة 1746. قبل، كانو كيعتمدو على قراعي زجاجية غالية، لكن روبوك بدلهم بـبيوتات كبيرة مصنوعة من صفايح د الرصاص، اللي كانت: رخص، اسهل فالتصنيع، وكتنتج حتى 50 كيلوݣرام فالبيت، يعني 10 مرات كتر من قبل. من بعد، كان التركيز على الانتاج الكبير للقلويات (الحامضيات)، خصوصا كربونات الصوديوم (اللي كيعرفوها الناس باسم رماد الصودا). فعام 1791، نيكولا لوبلان طور طريقة جديدة سماها عملية لوبلان، اللي كانت كتدوز من تلاة د المراحل: 1- حمض الكبريتيك + ملح الطعام (كلوريد الصوديوم) → كيعطينا كبريتات الصوديوم وحمض الهيدروكلوريك، 2-كبريتات الصوديوم + الحجر الجيري + الفحم → كيعطينا خليط فيه كربونات الصوديوم وكبريتيد الكالسيوم، 3- منين كنديرو الما، كنفرقو كربونات الصوديوم اللي ممكن تدوب على الكبريتيد، ولكن هاد العملية كانت كتسبب فـتلوت كبير: حمض الهيدروكلوريك كان كيتطلق فالهوا وكبريتيد الكالسيوم كان مخلفات بلا فايدة. واخا هكاك، كانت طريقة لوبلان ارخص وانجع من الطرق القديمة اللي كانت كتعتمد على حرق النباتات ولا الاعشاب البحرية. كربونات الصوديوم كانت ضرورية فصناعات كثيرة بحال الجاج، التوب، الصابون والورق حمض الكبريتيك كان كيتستعمل باش: يتحيد الصدا من الحديد والصلب و تيبيض التوب العالم الفرانساوي كلود لوي برتوليه دار اكتشافات مهمة، وبني عليها، الاسكتلندي تشارلز تينانت فـ 1800، دار اختراع مهم: اللي هو مسحوق التبييض (هيپوكلوريت الكالسيوم) هاد المسحوق بدل طريقة التبييض فصناعة النسيج، حيت قلل المدة من اشهر الى شي يامات و ما بقاتش الحاجة للتعرض الطويل لشعا الشمس بعد نرقدو التوب فمحاليل قلوية اولا حامضية. ومصنع تينانت اللي دارو فسانت رولوكس (شمال غلاسكو) ولى اكبر مصنع كيماوي فالعالم فداك الوقت. بداية من 1860، بدا التركيز كيتحول للصباغة الكيماوية، وهنا خدات المانيا القيادة العالمية فهاد الميدان، وبنات عليها صناعة كيماوية قوية بزاف، هادشي اللي خلى الكيميائيين من العالم بداو يمشيو يقراو فالجامعات الالمانية باش يتعلمو احدت التقنيات (ما بين 1860 و1914). ، اما فبريطانيا، فكانو ناقصين فالبحت العلمي، وما كانوش كيدربو الطلبة المتقدمين مزيان، وكانو الشركات البريطانية، بدل ما يكونو عندها كيميائيين محليين، كتعتمد بزاف على الكيميائيين اللي تدربو فالمانيا. السيما. فـعام 1824، خدا جوزيف اسبدين، اللي كان معلم ديال البني بريطاني، براءة اختراع على واحد العملية الكيماوية جديدة باش يصاوب بها السيما البورتلاند. هاد الاختراع حقق تطور كبير فمجال البني. الطريقة اللي دار بها السيما كانت كتشمل: 1- تسخين (تلبيد) خليط من الطين والحجر الجيري حتى كيوصل لـ 1. 400 درجة مئوية، 2- من بعد، كيطحنو داك الخليط حتى كيولي پودرة رطبة بزاف، 3- كيديرو معاه الما والرملة والكياص باش يصاوبو بيه البيطون من بعد شحال من عام، ستعمل المهندس المعروف مارك اسامبارد برونيل هاد النوع ديال السيما باش ابني نفق التايمز تحت الواد. و حتى ف النظام ديال تصريف الما ديال لندن (الصرف الصحي) تصاوب بالسيما ديال البورتلاند من بعد بجيل. الضو بالݣاز. واحد من الصناعات المهمينة فالتورة الصناعية كانت الضو باللامبات ديال الݣاز. حيت واخا بزاف ديال الناس ف بلايص خرا ختارعو افكار مشابهة، اللي دار الادخال الكبير والواسع لهاد التقنية كان هو ويليام مردوخ، اللي كان خدام مع شركة بولتون ووات اللي معروفة فصناعة المحركات البخارية فـ برمنغهام. هاد التقنية كتخدم بهاد الطريقة: كيدوزو الفحم ف فرارن كتسخن مزيان حتى كيولي ݣاز، ومن بعد كيدوزوه من واحد العملية باش ينقيوه، كيحيدو منو الكبريت، الامونيا، والمواد التقيلة، من كيتخزن هاد لݣاز ومن بعد كيتفرق. اول بلايص دارو فيهم نظام ديال الضو بالݣاز كانو فـلندن بين 1812 و 1820. ومن بعد ولاو المرافق اللي كيستعملو الضو بالݣاز من اكبر المستهلكين ديال الفحم فالمملكة المتحدة. الضو بلݣاز بدل بزاف ديال الحوايج: خلى لوزينات والمخازن يخدمو لساعات طويلة، زادت فالخدمة ديال الليل فلمدون والعروبية، خلات الشوارع والديور تضوا مزيان مقارنة وخا داكشي اللي كان قبل. صنعة الزاج. الزاج (الزجاج) كيتصايب من زمان فحضارات الشرق الاوسط. ولكن فـالبدية ديال القرن التسعطاش فاوروپا، طورو طريقة جديدة باش يصاوبو الزاج، سميتها عملية الاسطوانة. فـ 1832، شركة تشانس بروذرز (Chance Brothers) ستعملات هاد الطريقة باش تصاوب الواح كبيرة ديال الزاج. وولات من بين الشركات الرئيسية اللي كتنتج الزاج ديال الشراجم والالواح الكبيرة، هاد التقدم التقني عطا امكانيات كبيرة: ولى ممكن يصاوبو الواح زاج كبار بلا تقطاع، عطى حرية فتصميم الديكور الداخلي وسهل بزاف تركيب البنايات اللي فيها واجهات كبيرة من الزاج. واحد من اشهر الامتلة على هاد التطور هو قصر الكريستال (Crystal Palace)، اللي كان كلو مبني بالزاج والكوادر ديال الحديد، وكان التصميم ديالو جديد ومبتكر بزاف فديك الوقتية. الماكينة ديال الوارق. فـ 1798، الفرانساوي نيكولا لويس روبرت خدا براءة اختراع على ماكينة كتصاوب الوراق بشكل مستامر فوق واحد الشرويطة ديال توب. هاد الماكينة ولات معروفة بالسمية ديالها: فوردرينيي (Fourdrinier)، على سمية الاخوة سيلي وهنري فوردرينيي اللي كانو خدامين فالقرطاسية فلندن، وهما اللي مولو التطويرديالها. واخا الماكينة تطورات بزاف من ديك الوقيتة وبان منها نسخ كتيرة، ولايني ماكينة فوردرينيي مازال هي الطريقة الرئيسية باش كيتصنعو الوراق حتى لليوم. التاتير ديال هاد الماكينة ماكانش غير فصناعة الوراق، وينما (انما) اترات حتى على بزاف ديال طرق الانتاج فالصناعات اللخرين، بحال: الدرفلة المستامرة ديال الحديد والصلب وعمليات الانتاج اللي كتخدم بالنظام ديال الانتاج المستامر. الزراعة. التورة الفلاحية فبريطانيا كانت من بين الاسباب الرئيسية اللي خلات التورة الصناعية تفجر، حيت الانتاجية الفلاحية تزادت، وهادشي خلا عدد من العمال يتحررو ويمشيو يخدمو فقطاعات اقتصادية خرى، ولكن، فديك الوقيتة، الماكلة ديال بنادم واحد فاوروپا كانت تابتة ولا حتى ناقصة، وما تحسناتش فبعض المناطق حتى للخرديال القرن التمنطاش. من بين الاختراعات الصناعية اللي دخلات للفلاحة: ماكينة كتزرع الزريعة، المحرات الهولندي (فيه قطع من الحديد) ماكينة ديال الدرس جيترون تال، محامي نݣليزي، ختارع الماكينة اللي كتلوح الزريعة فـ 1701. وكانت كتخدم بشكل ميكانيكي واطوماطيكي وكتوزع الزريعة مزيان فاللرض وكتدفنها فالعمق المناسب. ففهاديك الوقيتة، كان المحصول غير 4 حتى 5 مرات ديال الزريعة المزروعة، وهاد الالة كانت خطوة كبيرة. ولكن المشكل هو انها: كانت غالية وما كانتش كتخدم مزيان وما كانش عندها تاتير كبير حتى وصلات نص القرن 18 عاد بدات كتحسن الجودة. فـ 1730، جوزيف فولجامبي دار اول محرات من الحديد نجح فالسوق، وفـ 1784، اندرو ميكلي، مهندس اسكتلندي، ختارع ماكينة ديال الدرس، اللي كانت كتخدم بلاصة الناس، حيت كانت عملية الدرس كتاخد ربع ديال الخدامة اللي خدامين فالفلاحة وكانت الخدمة مكرفصة بزاف. ولكن، هاد الماكينة تسببات فازمة كبيرة عند الفلاحين، حيت خسرو خدمتهم ووقعات مجاعة عند البعض، الشي اللي خلى الناس يتورو فشغب سوينݣ عام 1830. وفاللخر، الماكينات الفلاحية وتقنيات تشغيل المعادن اللي تطورات فالتورة الصناعية، خلاو فنهاية القرن 19 انهم يقدرو يصاوبو: ماكينات لحصاد ديال الزرع ماكينات باش اجمعو التبن، وحتى ماكينات الحصاد الشاملة ( يعني اللي كتدير الحصاد والدراس والتجميع فنفس الوقت) مناجم الفحم. كانت بريطانيا، وبالخصوص جنوب ويلز، من اول المناطق اللي بدات فيها انشطة تعدين الفحم بكري بزاف. قبل ما يجي لموطور البخاري، كانت الحفاري ديال الفحم سطحية وكيقولو ليها "الحفر الجرسية"، كيتبعو فيها الطبقات اللي فيها الفحم على سطح الارض، ومنين يساليو كيهجروها. فبعض الحالات، الى كانت الارض مناسبة، كايستخرجو الفحم على طريق واحد النفق افقي اولا منجم على جانب التلة. وكاينين حتى مناجم عمودية، ولكن المشكل الكبير اللي كان هو الما. باش يتهناو من الما، كانو: اما كيجبدو بالدلو الما للفوق ولا كيحفرو نفق كيمشي لتحت وكيصرف الما لجيهة خرى. ، وهاد الما خاصو يتخوى فمجرى مائي اولا خندق باش يتصرف بالجادبية. فـ 1698، توماس سيفري دار بومبة بخارية، ومن بعدو نيوكومن فـ 1712، واللي سهل بزاف التحياد ديال الما من المناجم وخلا الناس يقدرو يحفرو اعمق ويجيبو كميات كبيرة من الفحم. هادي كلها بدايات جات قبل التورة الصناعية، ولكن منين جاو: جون سمتون وزاد حسن موطور نيوكومن وجيمس واط فسبعينات القرن 18 دار موطور اكتر كفاءة وهادشي نقص التكاليف، وزاد من الارباح ديال المناجم. وفعام 1810، خرج موطور الكورنيش، اللي كان اكتر فعالية من ديال جيمس واط، . خطر المناجم كان كبير بزاف، حيت الغاز اللي كاين فطبقات الفحم كايشكل خطر كبير على حياة العمال، عاد جات اللامبة ولا الضواية ديال الامان ديال السير همفري ديفي فـ 1816، ومعاه حتى جورج ستيڤنسون، ولكن هاد اللامبات كانت خداعة، كتخلي الناس يظنو بلي امنة، ولكنها عكس داكشي زيد عليها بلي كتعطي غير ضو ضعيف، التفرݣيعات كانت كتيرة، وخصوصا التفرݣيعات ديال الغازات والغبرة ديال الفحم، واللي سببات فعدد كبير من الضحايا طوال القرن 19، وزيد عليها: خطر الحجر اللي كيطيح والظروف ديال الخدمة اللي كانت صعيبة بزاف، واللي كانت خطيرة على الصحة والسلامة ديال الخدامة. وسائل النقل. كان النقل فالبدية ديال التورة الصناعية كيدار لداخل فالوديان اللي ممكن يمشيو فيها والطرقان البرية وكانو كيعتمدو على الباطوات اللي كتدور فالساحل باش ينقلو البسلعة اللي تقيلة عبر البحر وكانو كيستعملو عربات باش ينقلو الفحم حتى لحدا الوديان ولكن القنوات ما زال ماكانتش كتستعمل بزاف. الحيوانات كانت هي المصدر الوحيد ديال القوة فالبر اما فالبحر فكانت الاشرعة. اول سكة حديدية مشات بالخيول بدات فالقرن التمنطاش والترانات البخارية دخلات فالعقود اللولة من القرن التسعطاش. تحسين تقنيات الابحار زاد فالمتوسط ديال السرعة بنسبة خمسين فالمية ما بين 1750 و1830 والتورة الصناعية جابت معاها تحسين كبير فالبنية التحتية ديال النقل فبريطانيا دارو ريزو ديال الطرق دايرة وقنوات وممرات مائية وريزو ديال السكك الحديدية وولات المواد الخام والمنتوجات المصنعة كتنقل بسرعة كبيرة وبتمن قل من قبل وزيد على هاد الشي ولات الافكار كتنتاشر حتى هي بسرعة. القنوات والممرات المائية اللي تحسنات. القنوات والممرات المائية كانت وسيلة فعالة باش ينقلو المواد التقيلة لمسافات بعيدة لداخل ديال البلاد، حيت الحصان كيقدر يجر بارجة بحمولة كتفوق بزاف الحمولة اللي ممكن يجرها فالعربة. فبريطانيا، بداو كيعطيو اهمية لتحسين الملاحة فالوديان قبل وبداية التورة الصناعية، ودارو اصلاحات بحال التحياد ديال العوائق، تسوية الفيراجات (المنعرجات)، وتوسيع وتعميق المجاري، وبني الهويسات( لمحابس ديال الما). وبدخول سنة 1750 كان عندهم اكثر من 1600 كيلومتر ديال المجاري المائية الصالحة للملاحة. فالتواخر يدال القرن التمنطاش بداو كيبنيو القنوات باش يربطو المراكز الصناعية بالمناطق اللخرى فالمملكة المتحدة. من اشهرها قناة بريدج ووتر اللي تحلات سنة 1761، وكتربط ورسلي بمدينة مانشستر اللي كانت كتزيد فالنمو. هاد القناة كانت ناجحة تجاريا بزاف، ومولها الدوق التالت لبريدجووتر اللي صرف عليها علاين 168 الف جنيه استرليني، يعني شي 22 مليون جنيه فحساب 2013. من النتائج المهمة ديالها بلي تمن الفحم فمانشستر نقص علاين للنص فمدة عام من الافتتاح ديالها. النجاح الكبير ديالها شجع مستتمرين خرين يبنيو قنوات جديدة بسرعة، باش يحققو نفس الارباح. من ابرزها قناة ليدز وليفربول وقناة التايمز وسيفرن اللي تفتحات فـ 1774 و1789 ب هاد الترتيب. فالعشرينات ديال القرن التسعطاش الريزو الوطنية ديال القنوات ولات متكاملة. طريقة مصاوبة القنوات ولات نمودج عتامدوه من بعد فبني السكك الحديدية. ولكن من بعد انتشار السكك الحديدية فـ اربعينيات القرن، ولات القنوات اقل فعالية، حيت السكك كانت سرع ورخص، وبداو كيعتبرو القنوات وسيلة نقل قديمة. اخر قناة كبيرة تبنات فبريطانيا كانت هي قناة مانشستر الملاحية، اللي تحلات سنة 1894، وكانت فداك الوقت اكبر قناة للباطوات فالعالم، وتفتح معها ميناء مانشستر. ولكن واخا هكاك ما وصلاتش للنجاح التجاري اللي كانو كيتمناو، وكان واضح بلي وقت القنوات بدا كيسالي. رغم هاد الشي، ريزو القنوات اللي بقات فبريطانيا، مع مباني الغزل القديمة، بقات من ابرز الاتار اللي شاهدة على بداية التورة الصناعية فبريطانيا. الطرقان. تشهرات فرانسا بنظام زوين ديال الطرقان فالوقيتة ديال التورة الصناعية، حيت فداك الوقت كانت اغلب الطرق فالقارة الاوروپية وحتى فالمملكة المتحدة فحالة خايبة، مدمرة وخطيرة. من بعد، الاف الابرشيات المحلية بدات كتصاوب الطرق بصيانة بسيطة، ولكن من عشرينيات القرن التمنطاش، وفبعض المناطق حتى قبل، بداو كيديرو حواجز رسوم، يعني محطات كيخلصو فيها الناس باش يدوزو من الطريق وبهاد الفلوس كتكون المعاودة والصيانة ديال الطرقان. من خمسينيات القرن بدات عملية مصاوبة كبيرة ديال الطرقان الرئيسيين، لدرجة بلي علاين كل طريق رئيسي فنݣليز وويلز ولى تابع لصناديق هاد الحواجز. دارو طرق جديدة ومهندسة مزيان تحت الاشراف ديال ناس معروفين بحال جون ميتكالف وتوماس تيلفورد، واشهرهم كان جون ماك ادم اللي دار اول طريق مبيوطني (مبلط) بالكياص، وكانت ديك الطريق هي طريق مارش فاشتون جيت فبريستول سنة 1816. فميريكان، اول طريق مديورة بالكياص كانت طريق بونسبورو تورنبايك اللي كيربط بين هاجرستاون وبونسبورو فولاية ماريلاند سنة 1823. حواجز الرسوم كانو كيبداو من لندن ولكن البريد الملكي كانو كيخليوه يوصل لكل البلاد. السلعة التقيلة كانت كتهز ف رابات (عربات) كتمشي بشوية وكبيرة وكتجر بالخيل، اما الحوايج الخفاف فكانو كيدوزو فرابات(عربات) صغيرة اولا مجموعات ديال الخيول. الاغنياء كانو كيركبو الحنطور، وناس اللي على قد الحال كانو كيخلصو باش يركبو فالعربات الجماعية. وخلال التورة الصناعية، الانتاجية ديال النقل البري تزادت بزاف وتكاليف السفر نقصو. بين 1690 و1840، الانتاجية فالنقل لمسافات طويلة تزادت علاين تلاتة د المرات، وفالحنطور تزادت ربعة د المرات. الترانات. كان النقصان ديال الاحتكاك واحد من الاسباب الرئيسية اللي خلات الترانات تنجح كتر من العربات. هاد الشي بان فترام خشبي دارت ليه العربات ديالو من الفوق صفيحة حديدية فـ1805 فكرويدون فـنݣليز "حصان مزيان فطريق رئيسي كيقدر يجر الفين رطل ولا طن واحد. جابو مجموعة ديال الناس باش يتفرجو فالتجربة، واللي كانت بغات توري تفوق الطريق الجديد بطريقة كتشوفها بعينك. دارو فـ12 عربة الحجر حتى ولات كل وحدة فيها 3 طن، وربطوهم مع بعضياتهم. ومن بعد ربطوهم بحصان، اللي جرهم بكل سهولة لمسافة ديال 6 ديال الميل [10 كلم] فـجوج سوايع، ووقف ربع د المرات باش يوري باللي عندو القوة باش يبدا وكيجر ديك الحمولة التقيلة. " ولات السكك الحديدية عملية بعدما بداو يستعملو الحديد المسحوب بتمن رخيص فـ1800، ودارو مخارط كتدور كتصايب القضبان وزادو طورو موطور بخاري كيدير ضغط عالي علاين فنفس العام. البدية ديال عربات نقل الفحم كانت فمناطق التعدين فالقرن السبعطاش، وكانو غالبا مربوطين مع القنوات ولا الوديان باش يسهل تنقل الفحم. كانو كاملين كيتجرو بالخيول ولا كيعتامدو على الجادبية، ومعاهم موطور بخاري تابت كيرجع العربات لفوق فالميل. اول الاستعمالات ديال القاطرة البخارية كانت فطرق العربات ولا الصفايح (حيت كانت مصنوعة من الواح ديال الحديد الزهر). السكك الحديدية العمومية اللي كيتجرو بالخيول ما بدات حتى للبدية ديال القرن التسعطاش، ملي ولات صناعة الحديد الزهر والحديد المطاوع رخص. صايبو القاطرات البخارية بعدما سالات صلاحية براءة اختراع بولتون ووات فـ1800. محركات الضغط العالي كانت كتخرج البخار المستعمل مباشرة للغلاف الجوي، وهاكا تخلصو من المكتف ومن الما ديال التبريد. كانت حتى هي خفيفة وصغيرة مقارنة مع المحركات الكبيرة التابتة. تدارو شوية من هاد القاطرات فالمناجم، ومن بعد بداو الترانات العمومية اللي خدامة بالبخار مع سكة حديد ستوكتون ودارلينجتون فـ1825 جا الانتشار الكبير للترانات من بعد تجارب رينهيل فـ1829، اللي وراو باللي تصميم قاطرة روبرت ستيڤنسون نجح، وزيد عليه تطور التفرݣيع السخون فـ1828 اللي نقص بزاف من استهلاك لفيول فصناعة الحديد وزاد من قدرة الفران العالي. فـ15 شتنبر 1830 تحل الخط ديال التران بين ليفربول ومانشستر، وكان اول خط سكة حديد كيربط بين جوج مدون فالعالم، وكان حاضر فيه الوزير اللول دوق ولينݣتون. اللي صاوبو الخط هما جوزيف لوك وجورج ستيڤنسون، وربطو مدينة مانشستر اللي كانت كتكبر بسرعة مع المرصى ديال ليفربول. النهار اللول عرف مشاكل حيت التكنولوجيا كانت ما زال بسيطة، ولكن مع الوقت تحلات المشاكل وولات الترانات ناجحة بزاف، كتدي الناس والسلعة. هاد النجاح فالربط بين لمدون خصوصا فالنقل ديال السلع دار موجة كبيرة ديال مصاوبة الترانات. بداو يبنيو الترانات الكبيرة اللي كتوصل بين لمدون والدواور فـتلاتينيات القرن التسعطاش، ولكن الحركة الكبيرة ما بدات حتى سالات المرحلة اللولة من التورة الصناعية. منين كملو بزاف ديال الخدامة البني ديال السكك، ما رجعوش لحياتهم فالبوادي وبقاو فلمدون، وهكا ولاو كيخدمو فلوزينات وعطاهم يد عاملة زايدة. تطويرات خرين ومن بين الاختراعات اللي تدارو حتى هما، كانو نواعر خدامين بكفاءة كتر، مبنيين على تجارب دارهم المهندس البريطاني جون سمتون، ومع البدية ديال الصناعة ديال الماكينات، رجع جون سمتون اكتاشف البيطون من جديد (على اساس بغلي ديال الجير اللي كيخدم مع الما)، واللي كانت مفقودة لكتر من 1300 عام. التاتيرات الاجتماعية. النظام د لوزين. قبل ما تبدا التورة الصناعية، كانو اغلب الناس خدامين فالفلاحة، يا اما عندهم الارض ديالهم، ولا كاريين كيخدمو راسهم، ولا خدامة ما عندهمش ارض وخدامين عند شي ناس خورين. وكان عادي بزاف تشوف عائلات فبلايص مختالفة من العالم كيغزلو وينسجو ويخيطو حوايجهم براسهم، وحتى كيصوبو الحوايج باش يبيعوهم فالسوق. فالبدية ديال التورة الصناعية، كانت الهند، الشينوا، العراق، وبلدان خرين فاسيا والشرق الاوسط، هما اللي كينتجو اغلب التوب المقطن فالعالم، بينما الاوروپيين كانو كيركزو على الصوف والكتان فالقرن السطاش، كان معمول فبريطانيا بنظام كيسميوه نظام الخدمة الخارجية، اللي كيخلي الفلاحين وسكان لمدون يصوبو سلع فديورهم باش يبيعوهم، وكانو كيسميوها الصنعة ديال الدار. السلع اللي كانت كتدار غالبا هي الغزل والنسيج. التجار الكبار كانو كيعطيو المواد الاولية وكيخلصو الناس على الخدمة ديالهم، وهم اللي كيتكلفو يبيعو المنتوج. ولكن كانت المشاكل بحال السرقة ديال المواد من عند الخدامة، ورداءة الجودة. وحتى التوزيع ديال المواد والجمع ديال السلع النهائية كان صعيب فهاد النظام. شي ماكينات ديال الغزل والنسيج اللي كانت فالبدية، بحال "مغزل جيني" اللي كيخدم 40 مغزل، كان كيكلف ستة جنيهات فـ1792، وهاكا كانو يقدرو الناس فالاكواخ يشريوه. ولكن ملي جاو ماكينات غاليين بحال اطار غزل الاسطوانة، ومغزل البغل، والمناسج الالية اللي خاصها حتى الما باش تخدم، هنا ولات المصانع كيمتلكوهم صحاب الفلوس الكبار فقط. اغلب اللي خدامين فمصانع النسيج فوقيتة التورة الصناعية، كانو عيالات ما مزوجينش ودراري صغار، وكاين فيهم بزاف ايتام. كانو كيدوزو ما بين 12 حتى لـ14 ساعة فالنهار فخدمتهم، ونهار الحد كانو كيستافدو منو كعطلة. وكانو بزاف ديال العيالات كيمشيو يخدمو فلوزينات غير فالفترة اللي الخدمة فالفلاحة كتنقص. النقل ما كانش ساهل، وساعات الخدمة طويلة، والاجور ضعيفة، وهاد الشي خلى المشغلين يلقاو صعوبة باش يلقاو الناس اللي بغات تخدم ويبقاو محافظين عليهم. بزاف من الناس، بحال الفلاحين اللي تشردو اوالخدامة اللي ما عندهمش من غير جهدهم العضلي، ختارو ولا اضطرو يخدمو فلوزينات، ماشي ختيار ولكن من قلة الشي. كارل ماركس كان كيشوف التحول اللي وقع فالعلاقة بين الخدام ولوزين، مقارنة مع المزارعين واللي كانو خدامين فالاكواخ، بنظرة سلبية، ولكن كان عارف باللي التكنولوجيا زادت الانتاجية بزاف. النيفو د المعيشة. كاينين شي اقتصاديين بحال روبرت لوكاس جونيور اللي كيقولو باللي الاتر الحقيقي ديال التورة الصناعية هو بلي "لمرة اللولة فالتاريخ ولات مستويات العيش ديال الناس العاديين كتطلع بطريقة مستامرة… حتى الاقتصاديين الكلاسيكيين ما هدروش على هاد النوع ديال النمو، حتى كاحتمال نظري". ولكن كاينين اللي كيعارضو هاد الفكرة، وكيقولو باللي واخا الاقتصاد زاد فالانتاجية بشكل كبير بزاف فهاد الفترة، ولايني المعيشة د الاغلبية ديال الناس ما تحسناتش بشكل واضح حتى للتالي ديال القرن التسعطاش والبدية ديال القرن العشرين. وبالعكس، فبزاف د النواحي، تازمت حالة الخدامة مع الراسمالية فبداياتها. متلا، الدراسات بينات بلي الاجور الحقيقية فبريطانيا زادت غير بـ15٪ بين 1780 و1850، وان متوسط العمر ما بداش يطلع بزاف حتى للعشرية ديال 1870. وبنفس الطريقة، معدل النمو السكاني نقص فهاد المرحلة، وهادشي كيعني باللي حتى الحالة الغدائية ديال الناس كانت كتازم، والاجور ما كانتش كتلحق مع الزيادات ديال تمن الماكلة والمعيشة. ولكن، فالتورة الصناعية، العمر المتوقع عند دراري صغار بدا كيزيد بزاف. فمتلا، نسبة دراري لندن اللي كيموتو قبل ما يوصلو لسن خمس سنين، طاحت من 74. 5٪ بين 1730 و1749، حتى ولات 31. 8٪ بين 1810 و1829 الاتار ديال التورة الصناعية على الظروفديال العيش بقات موضوع ديال نقاش كبير، ودارو فيها بزاف ديال الجدل والهضرة ما بين المؤرخين الاقتصاديين والاجتماعيين خصوصا ما بين خمسينيات و تمانينيات القرن العشرين. فداك الوقت، خرجات سلسلة ديال المقالات ديال هنري فيلبس براون وشيلا هوبكنز، واللي رسخات واحد الاجماع فالعالم الاكاديمي بلي الاغلبية ديال الناس اللي كانو فالطبقات السفلية عاناو من تراجع كبير فمستوى العيش ديالهم. واخا هاد الشي، بينات الفترة ما بين 1813 و1913 بلي كانت واحد الزيادة كبيرة فالاجور ديال العمال. الماكلة. كان الجوع اللي كان مستامر والماكلة الخايبة هو الواقع اللي كان عايش فيه اغلب سكان العالم، وحتى دول بحال بريطانيا وفرانسا ما كانوش ستيتناء، حتى للخر ديال القرن التسعطاش. حتى لجوايه 1750، كان متوسط العمر ففرانسا علاين 35 عام، وفبريطانيا جوايه 40 عام، وهاد الشي راجع بزاف لقلة الماكلة. اما فداك الوقت، سكان لميريكان كانو كياكلو مزيان، وكانو اطول من الناس فبلايص خرة، ومتوسط العمر ديالهم كان ما بين 45 و50 عام، وخا نقص شوية مع النص ديال القرن التسعطاش. وكان حتى استهلاك الفرد من الماكلة بدا كيطيح فواحد المرحلة اللي كيعيطو ليها "لغز ما قبل الحرب". فبريطانيا، قوانين الدرة (1815–1846) كانت كتاتر بشكل سلبي على التموين الغدائي. هاد القوانين فرضات ضرائب على الحبوب اللي كتجي من برا، باش تبقى الاسعار طالعة ويستافدو منهم الفلاحة المحليين. ولكن فعوام الجوع الكبير ديال ايرلندا، بداو كيلݣيو هاد القوانين. التقنيات اللي خرجات فالبدية ديال التورة الصناعية، بحال المنسوجات الالية والحديد والفحم، ما كانوش كينقصو من التمن ديال الماكلة بشكل كبير. فبريطانيا وهولندا، العرض ديال الماكلة بدا كيزيد قبل ما تبدا التورة الصناعية، وهاد الشي كان راجع لتحسينات فالفلاحة. ومع هاد الزيادة، حتى عدد السكان بدا كيتزاد، كيف ما قال توماس مالتوس. الحالة هادي سماوها "فخ مالتوس"، وبدات الناس كتخرج منها بعدما تحسنات وسائل النقل، بحال القنوات، الطرق اللي تحسنات، والباطوات البخارية. الترانات والبواخر بداو يدخلو حتى للسنوات اللخرة ديال التورة الصناعية. السكنى. فلقرن التسعطاش، بدا النمو السكاني كيزيد فالمدون الصناعية جديدة، وحتى فمدن الخدمات بحال ادنبرة ولندن. العامل اللي كان حاسم فهاد التوسع هو التمويل، حيت بداو كيبنيو مجمعات سكنية من خلال كونطرا مباشرة مع شركات كبيرة فالبني. الناس اللي كيسكنو كانو كيكريو، وهاد الطريقة كانت هي السائدة. بي كيمب قال باللي هاد النظام غالبا كان فيه فايدة للناس اللي كيكريو، ولكن مع كترة اللي جاو يعيشو فهاد المدون، ماكانش كافي من الفلوس باش يتبنا السكن الكافي للجميع، وهاد الشي خلا الناس اللي ماعندهومش يدخلو ويسكنو فاحياء مدكسة وفقيرة. الما النقي، الصرف الصحي، والخدمات الصحية العمومية ما كانوش كافيين، وكان معدل الوفايات طالع، خصوصا عند الترابي (الرضع)، وكاين اللي كيموتو بالسل، بزاف فالشباب. قتلاتهم الكوليرا اللي كتجي من الما الموسخ، والتيفويد، ولكن، وخا هكاك، المدون ما عرفاتش مجاعات بحال اللي ضربات ايرلندا فـ1840. خرجات بزاف ديال الكتوب والمقالات اللي كتنقد هاد الوضع الكارتي فالمدون، واشهرها كتاب فريدريك انجلز اللي كان من مؤسسي الحركة الاشتراكية، واللي وصف فيه الوضع ديال الطبقة العاملة فـ1844، وبالضبط الاحياء ديال مانشستر ومدن صناعية خرى. الناس كانو ساكنين فاكواخ وعشش كيبانو غير مغطين نص نص، وفيهم الرض موسخة وما فيها لا بغلي لا بيطون لا زليج. الدروبا كانت مضيقة، والبيوت مبنية بطريقة عشوائية، وما كانوش الطواليطات. الكتافة السكانية كانت بزاف. ولكن، ماشي كولشي الناس كانو عايشين فهاد الظروف. التورة الصناعية خلقات طبقة وسطى جديدة فيها رجال اعمال، كتاب، شاف شونطي، ومهندسين، اللي كانو عايشين فظروف حسن بزاف. بوخرار (الصرف الصحي) والما. مع مرور الوقت، الشروط تحسنات فالقرن التسعطاش، بسباب القوانين الجديدة ديال الصحة العمومية، اللي ولات كتنظم الصرف الصحي، النظافة، وطريقة مصاوبة الديور. فالمقدمة ديال النسخة اللي دارها فـ1892، انجلز قال بلي بزاف من الحوايج اللي هضر عليهم فـ1844 تحسنو بزاف. متلا، قانون الصحة العمومية ديال 1875 خلا الناس يبنيو منازل فيها بالكونات، وكانت كتر صحية فـ1844، فريدريك انجلز وصف فكتابو حالة الطبقة الخدامة ف نݣليز كيفاش الما ديال الصرف الصحي اللي ما كتخضعش للمعالجة كانت كتنشر ريحة خايبة، وكتحول الوديان فلمدون الصناعية للون خضر، من كترة التلوت. وفـ1854، جون سنو تتبع الانتشار ديال الكوليرا فحي سوهو فلندن، ولقا بلي السبب كان هو التلوت بالبراز فواحد البير عمومي ديال الما، بسباب حفرة كتمصو وكانت فواحد الدار. النتائج اللي وصل ليها سنو بخصوص الانتقال ديال الكوليرا من الما الموسخ خدات سنين باش الناس تيقوها، ولكن الخدمة ديالو بدلات بزاف ديال الحوايج فتصميم الانظمة ديال توزيع الما وتدبير الزبل. اما بالنسبة للامدادات ديال الما، قبل ما تجي الصناعة، كانت كتخدم بالجاذدية، والمكا كان كيتجبد عبجلات الما. والقوادس فداك الوقت كانو كيديروهم من الخشب. منين بداو يستعملو البومبات اللي خدامة بالبخار والقوادس ديال الحديد، ولى ممكن يوصلو الما لعدد كبير من الناس، حتى للبلايص في كيشربو الخيول والديور. القراية والتحول الصناعي. التصنيع الحديت بدا فنݣليز واسكتلندا فالقرن التمنطاش، فواحد الوقت اللي كانت فيه نسبة التعليم ومحو الامية مرتفعة شوية، خصوصا فـصفوف الفلاحين، وبالخصوص فاسكتلندا. هاد الشي خلاهم يقدرو يوظفو صنايعية متعلمين، وحدامة مهرة، وملاحظين، ومديرين اللي كانو كيشرفو على مصانع النسيج الجديدة والمناجم ديال الفحم. ولكن، كانو حتى بزاف ديال الخدامة ما عندهومش مهارات، خصوصا فلوزينات ديال النسيج، وفين دراري اللي عمرهم قل من تمن سنين وبينو باللي كينفعو فخدمة الديور وكيساهمو فمدخول الفاميلة. وفعلا، كانو كيخرجو الدراري من المدرسة باش يخدمو مع والديهم فالمعامل مع الوقت، وبالضبط فالنص ديال القرن التسعطاش، ولات القوة العاملة اللي ما عندها مهارات موجودة بكترة فاوروپا الغربية، ولكن فبريطانيا، الصناعة ولات متطورة بزاف، وولات محتاجة مهندسين وخدامة مهرة، اللي يقدرو يفهمو التعليمات التقنية ويتعاملو مع المواقف الصعيبة. ولهدا، ولى محو الامية ضروري باش تلقى خدمة واحد المسؤول كبير فالحكومة قال قدام البرلمان فـ1870: "الازدهار الصناعي كيعتمد على السرعة اللي كنوفرو بها التعليم الابتدائي. ما كاين حتى فايدة نحاولو نعطيو تعليم تقني للمواطنين ديالنا الى ما عطيناهمش تعليم اساسي من قبل؛ الخدامة اللي ما قاريينش - وكاين منهم بزاف - غالبا ما كيكونو غير مهرة، ويلا خليناهم بلا مهارات، واخا عندهم القوة والحماس، غادي يخسرو فالمنافسة العالمية". الاختراع ديال الماكينة د صناعة الوراق، واستعمال الطاقة البخارية فالطباعة، ساعد بزاف فالانتشارديال الجورنالات والكتيبات، وهاد الشي زاد من نسبة القراية، وخلق طلب كبير على المشاركة السياسية من عند عامة الشعب. اللباس وحوايج الدار. المستهلكين بداو كايستافدو من الهبوط ديال الاتمان ديال الملابس، والمواعن ديال الكوزينا اللي كتدار من الحديد الزهر، واللي من بعد تبعوها الفرارن ديال الطبخ والتدفئة. القهوة، اتاي، السكر، التبغ، والشوكولاط ولات حتى هي متاحة لاغلب الناس فاوروپا، ماشي غير اللي لاباس عليهم. من القرن السبعطاش حتى جوايه 1750، نݣليز عرفت ما يسمى بـ"ثورة المستهلك"، بحيت تزاد استهلاك الناس للسلع اللوكس اللي تنوعات بزاف، وحتى الطبقات الاجتماعية المختالفة ولات كتشارك فيها. مع التطورات اللي وقعات فالنقل والتصنيع، البيع والشرا ولى ساهل وسريع على ما كان من قبل. المنسوجات ولات كتدور بزاف فشمال نݣليز، وهاد الشي خلا اللبسة ديال تلاتة د البياس تولي فالمتناول ديال الناس العاديين. القنوشة ديال الطين والبورسلين، بحال اللي كيصاوبها ويدجوود من 1759، ولات من العادات ديال الطبلة، وحتى الناس اللي كانو فطبقات وسطى بداو كيشريوها. ولى عند الناس مدخول مزيان، وولات السلعة كتباع وتشرى للاستعمال الفردي، ماشي للعائلة كاملة. وولات عندها قيمة اجتماعية ورمزية، بحال الموضة والجمالية. مع النمو السريع ديال لمدون، التسوق ولى جزء مهم من الحياة اليومية. الشرا من الشارع ولى نشاط بوحدو، وبدات كتحل محلات حصرية فمناطق راقية، بحال ستراند وبيكاديللي فـلندن، ومدن سبا بحال باث وهاروغيت. الازدهار الصناعي فالميادين بحال الفخار والمعادن زاد بزاف فعدد الحوايج اللي يقدرو الناس يختاروها. الناس اللي كانو كياكلو من طباسل ديال الحديد ومعاهم معالق ديال الخشب، ولى عندهم خزف ويدجوود. ولات عندهم رغبة يشريو حوايج جداد، المواس، الفرشيطات، الزرابي، المرايات، الفرارن، الطناجر، المقالي، الساعات، والاتات بالانواع ديالو لوخرين. ولى هاد العصر هو فعلا البدية ديال الاستهلاك الجماهيري. زيادة القراية والتصنيع، ومع اختراع الترانات، خلقو سوق جديدة ديال الكتوبا الرخاص اللي كانت موجهة للجماهير. فالتلاتينات ديال القرن التسعطاش، خرجات سلسلة "بيني دريدفول" اللي كانت كتب شعبية موجهة للشباب، وصحيفة الغارديان وصفتها بلي راها "اول ذوق بريطاني التقافة شعبية منتجة بكميات كبيرة»، وحتى «المعادل الفيكتوري لالعاب الفيديو». فستينات وسبعينات القرن، كانت مجلات دراري كتبيع كتر من مليون نسخة فالسيمانة. تشارلز ديكنز ستاغل التقنيات لعصرية اللي جابتهم التورة الصناعية باش يبيع كتوبو: ستعمل المطابع جديدة والقوية، والاشهار، وريزو الترانات. الرواية اللولة ديالو "مذكرات بكوك" فـ1836، ولات ظاهرة فالنشر، والنجاح ديالها نتج عليه الخروج ديال منتجات باسم "بكوك" بحال السيݣار، الكارطة، التماتيل، الحجايات (الالغاز)، السيراج وكتب النكت. نيكولاس دامس كتب فـ"ذي اتلانتيك" بلي “الادب” ما بقاش كافي يوصف بكوك، حيت جابت نوع جديد سميتو “الترفيه”. وفـ1861، برايس برايس جونز، رجل اعمال من ويلز، اسس اول شركة اوامر عبر البوسطة، واللي ولات غادي تغير طريقة البيع والشرا نهائياً بداو كيطبعو كتالوجات، والناس يقدرو يطلبو عبر البوسطة خصوصا من بعد تعميم بريد البيني فـ1840، اللي خلا الناس يرسلو اي حاجة لاي بلاصة فـبريطانيا بمقابل مالي، واختراع الطابع (بيني بلاك). والسلع كانت كتوصل عبر ريزو الترانات الجديدة. ومنين توسعات هاد الريزو للخارج، حتى الخدمة ديالها توسعات معها. الزيادة ديال السكان والمدون. التورة الصناعية كانت اول مرة فالتاريخ اللي تزادت فيها الساكنة وفنفس الوقت تزاد دخل الفرد. بحسب روبرت هيوز، عدد سكان نݣليز وويلز اللي كان باقي مستقر فـ6 مليون ما بين 1700 و1740، بدا كيطلع بزاف من بعد 1740. فـ1801، الساكنة كانت 8. 3 مليون، ووصلات لـ16. 8 مليون فـ1850، ومن بعد تضوبلات مرة خرى حتى وصلت لـ30. 5 مليون فـ1901. التحسن ديال الظروف ديال العيش خلا عدد سكان بريطانيا يطلع من 10 مليون حتى لـ40 مليون فـالقرن 19. وفنفس الوقت، عدد سكان اوروپا طلع من جوايه 100 مليون فـ1700 لـ400 مليون مع البدية ديال القرن 20. بالنسبة للتحضر، النمو ديال الصناعة لعصرية من تواخر القرن التمنطاش جاب معاه تحول كبير، بحيت بداو كيبانو مدن كبيرة وجديدة، اولا فاوروپا ومن بعد فبلايص خرى فالعالم. الفرص الجديدة فالمودن جابت ناس بزاف من العروبية، وهاكا ولى الناس كيهاجرو من العروبية للمناطق الحضرية. فـ1800، غير 3٪ من سكان العالم كانو ساكنين فالمدون، ولكن اليوم (فبداية القرن 21) الرقم ولى قريب من 50٪. مانشستر، كمثال، كانت فيها غير 10، 000 نسمة فـ1717، ولكن فـ1911 ولات فيها 2. 3 مليون نسمة. التاتير على المراة والحياة الاسرية بزاف ديال مؤرخي النسوية ناقشو كيفاش اترت التورة الصناعية والراسمالية بصفة عامة على وضعية المراة. اليس كلارك كانت من الناس اللي خداو نظرة متشائمة وقالت بلي منين دخلات الراسمالية لنݣليز فالقرن السابعطاش نزلت قيمة المراة حيت فقدات بزاف من الاهمية ديالها الاقتصادية، وقالت بلي فالقرن السطاش كانت العيالات فنݣليز كيشاركو فمجالات كتيرة فالصناعة والفلاحة. الدار كانت هي المركز ديال الانتاج وكانت المراة كتلعب دور كبير فالتسيير ديال الفيرمات وشي حرافي والاراضي والديور. الدور الاقتصادي اللي كانو كيديروه عطاهم شوية ديال المساواة مع رجالاتهم. ولكن منين توسعات الراسمالية فالقرن السابعطاش ولى كاين تقسيم فالخدمة، الراجل خرج يخدم ويشد خلصة، والمراة بقات كتدير غير شغل الدار بلا مقابل، عيالات الطبقة المتوسطة والعليا تبلوكاو فالحياة ديال الدار وما بقاو كيديرو والو غير كيسيرو الخدامة اما عيالات الطبقة الكادحة ضطرو يخدمو فخدامي خايبة وبخلصة ضعيفة، ومن هنا قالت كلارك بلي الراسمالية كان عندها تاتير خايب على المراة القوية. من جهة خرى، ايفي بينشبيك كانت عندها نظرة ايجابية كتر وقالت بلي الراسمالية وفرات الشروط اللي خلات المراة تقدر تتحرر، تيلي وسكوت شدو فهاد الفكرة وقالو بلي وضعية المراة دازت من تلاتة د المراحل فالتاريخ ديال نݣليز فالعصر ما قبل الصناعي، الانتاج كان غير للاستعمال العائلي وكانت المراة كتنتج جزء كبير من الحاجيات ديال الاسرة. المرحلة التانية سموها "اقتصاد الاسرة الماجور" فالوقت ديال البدية د التصنيع، وكانت الاسرة كلها كتعتمد على المداخيل ديال ݣاع الافراد ديالها، من الراجل والمراة وحتى لولاد الكبار. اما المرحلة التالتة، اللي هي لفترة لعصرية، كايسميوها "اقتصاد استهلاك الاسرة"، واللي فيها الاسرة ولات مستهلكة، والعيالات ولات كتشكل نسبة كبيرة فالخدامي ديال البيع والشرا والبيروات (المكاتب)، باش تعاون حتى هي فالمصروف اللي تيزيد نهار على خوه. فاش دخلات التورة الصناعية لاوروپا، كانت عائلات الطبقة المتوسطة كتامن بالقناعة والخدمة ديال راسها هاد القيم باينين مزيان فكتاب "المساعدة الذاتية" ديال صامويل سمايلز، اللي قال فيه بلي الفقر اللي كتعاني منو الطبقات الشعبية راه "ختياري وجاي من راسهم" بسباب الكسل، وعدم التوفير، والعصبية، وسوء التصرف. ظروف العمل الهيكل الاجتماعي وظروف العمل فما يخص البنية الاجتماعية، التورة الصناعية جابت معاها انتصار للطبقة المتوسطة ديال الصناعيين ورجال الاعمال على طبقة النوبالا والامراء. الخدامة البسطاء لقاو فرص زوينة فالخدمة فـلوزينات ديال النسيج ولوزينات جداد، ولكن فالواقع هاد الفرص كانت كتحطهم فظروف خدامة صعيبة، بسوايع كتيرة، وكولشي كيتحكم فيه ايقاع الماكينات فتواخر القرن التصعطاش، كانو اغلب الخدامة الصناعيين فميريكان خدامين عشرة سوايع فالنهار، وشي صناعات بحال ديال الفولاد كتوصل حتى لـ 12 ساعة فالنهار. ومع هادشي، كانو كيشدو ما بين 20% حتى لـ 40% اقل من الحد اللي كيتعتبر ضروري باش يعيشو حياة محترمة، ورغم هاد الظرفية، فـبزاف ديال الناس اللي كانو خدامين فقطاع النسيج، اللي كان هو القطاع اللول فالتوظيف، كانو نسا ودراري صغار. بالنسبة لعمال الطبقة الكادحة، كانت الحياة ديالهم قاحلة بحال شي صحرا ديال الحجر، وكان عليهم واخا هكاك يجتاهدو باش يخليوها صالحة للعيش بالمجهودات ديالهم وزيد على هاد الشي، راه ظروف العمل الصعيبة ما بداتش غير فوقت التورة الصناعية، انما حتى فالمجتمع ما قبل الصناعي، كانت الحياة قاسية بزاف، خدمة الدراري، ظروف عيش موسخة، وسوايع الخدمة طوال، هاد الشي كان قبل ݣاع ما تبدا التورة الصناعية. لوزينات والمدون كاينة تصويرة ديال مانشستر فنݣليز، اللي كانت معروفة بلقب "مدينة القطن"، فعام 1840، وكتبين الكتافة ديال دخان ديال لوزينات. التصنيع كان هو السباب فظهور لوزينات. النظام د لوزينات ساهم فنمو المدون، حيت هاجر عدد كبير من الناس من العروبية للمدون باش يلقاو خدمة فلوزينات، ومن خلال التصويرة باين بلي حتى شي حاجة ما كانت بحال مصانع مانشستر والصناعات اللي مرتابطة بيها، حيت كانت هي اول مدينة صناعية فالعالم، وتلقبات بـ "Cottonopolis" عدد السكان ديال مانشستر تزاد ستة د المرات ما بين 1771 و1831، وبرادفورد حتى هي كبرات بنسبة 50% كل عشر سنين ما بين 1811 و1851، وحتى 1851، غير 50% من السكان ديالها هما اللي كانو تولدو فيها. ومن جهة خرى، ما بين 1815 و1939، علاين 20% من سكان اوروپا خرجو من بلادهم، بسباب الفقر، والزيادة الكبيرة فعدد السكان، وتشردو الفلاحين والحرايفية اللي تيخدمو باليد. الناس تجبدو للخارج بسباب الطلب الكبير على الخدامة، وتوفر الاراضي، ووسائل النقل الرخيصة، ولكن بزاف منهم ما لقاوش الحياة اللي كانو كيتمناوها فالبلاد اللي مشاو ليها، وهاد الشي خلا 7 مليون يرجعو لاوروپا، هاد الهجرة الجماعية كان عندها تاتير كبير على التركيبة السكانية، حيت فـ 1800، الاوروپيين اللي عايشين فالخارج ومعاهم ولادهم ما كانوش كيفوتو 1% من سكان ديال العالم، ولكن فـ 1930 ولاو كيمتلو 11%. القارتين المريكانيتين، وخصوصا ميريكان، كانت هي اللي حسات كتر بتاتير ديال هاد الهجرة الكبيرة. خدمة دراري صغار التورة الصناعية كانت السباب فالزيادة ديال عدد السكان، ولكن ما ساهمتش فالتحسين ديال فرص ابقاو الدراري الصغار على قيد الحياة، واخا نسبة وفيات الرضع نقصات بزاف. الدراري اللي كان خاصهم يخدمو، الفرص ديالهم فالقراية كتكون قليلة. المشغلين كيخلصو الدري قل من بنادم الكبير، وخا داكشي اللي يكنتجو بجوج كيكون بحال بحال علاين. ما كانش ضروري قوة كبيرة باش يخدم الواحد ماكينة صناعية، وحيت النظام الصناعي كان جديد بزاف، على هادشي ما كانوش الخدامة اللي عندهم الخبرة متوفرين، وخدمة الدراري كانت مطلوبة فـالبدية ديال التصنيع، فالقرن التامن والتسعطاش فنݣليز وسكوطلاندا فـ عام 1788، كانو جوج على تلاتة من الخدامة فـ 143 وزين ديال القطن اللي خدامين بالطاقة المائية، غير دراري صغار. وخدمة الدراري ما كانتش حاجة جديدة جا بها التصنيع، ولكن مع الزيادة ديال عدد السكان وانتشار التعليم، ولات باينة كتر، حيت عدد كبير من الدراري تزيرو يخدمو فظروف خايبة، وبخلصة ناقصة بزاف، ما بين 10% حتى لـ 20% من الخلصة ديال راجل كبير. تكتبات تقارير كتوصف بالتفصيل شي انتهاكات، خصوصا فمناجم الفحم ولوزينات ديال النسيج، هاد التقارير ساهمات فنشر ومعرفة التكرفيص والماسي اللي كيعيشوها الدراري. الحتيجاجات اللي خرجات، خصوصا من الطبقات الوسطى والعليا، ساعدات باش يتبدل الوضع ديال الخدامة الصغار. السياسيين والحكومة حاولو يديرو حد للخدمة ديال دراري بقوانين، ولكن صحاب لوزينات كانو كيقاومو هادشي. وشي ناس كانو كيحسو راسهم باللي كيساعدو الفقراء، حيت كيخدمو دراري وكيخليوهم يجيبو فلوس باش ياكلو وما يموتوش بالجوع وكاين اللي غير فرحان بالخدمة ديالهم حيت رخيصة. دارو اول قوانين ضد التخدام ديال دراري فـ "قوانين المصانع" فبريطانيا ما بين 1833 و1844 ما بقاوش كيسمحو للدراري اللي قل من 9 سنين يخدمو، وحتى الخدمة بالليل ما بقاتش مسموحة للدراري والشباب اللي اقل من 18 عام، خدمتو ما خاصهاش تفوت 12 ساعة فالنهار، وباش اطبقو هادشي كاينين مفتشين ديال لوزينات مكلفين بتطبيق القانون، ولكن العدد ديالهم قليل، وهادشي خلا التطبيق صعيب، وهكا ومن بعد علاين عشر سنين، تمنع تخدام دراري والعيالات فالمناجم، ولكن واخا هاد القوانين نقصو من عدد الدراري اللي خدامين، واخا هكاك الخدمة ديال الدراري بقات باينة فاوروپا وميريكان حتى القرن عشرين.